
  การพัฒนาชุดทดสอบเรืองแสงในการตรวจสอบตัวบ่งชี้ทางชีวภาพโปรตีนเบต้าอะไมลอยด์
จากสารคัดหลั่งสังเคราะห์ร่วมกับระบบปัญญาประดิษฐ์ เพื่อประยุกต์เป็นโปรแกรม
ช่วยในการวินิจฉัยโรคอัลไซเมอร์เบื้องต้น

บทคัดย่อ
งานวิจัยนี้ มีวัตถุประสงค์เพื่อ 1) เพื่อพัฒนาชุดทดสอบเชิงสีในการตรวจสอบโรคอัลไซเมอร์เบื้องต้นโดยการศึกษาความจุของกระดาษทดสอบ การศึกษาความเข้มข้นที่เหมาะสมของสี Thioflavin T ออกแบบกล่องควบคุมแสงและพัฒนาแอปพลิเคชันในการวิเคราะห์สีที่ได้จากชุดทดสอบเชิงสีสำหรับวินิจฉัยโรคอัลไซเมอร์เบื้องต้น 2) เพื่อเปรียบเทียบค่าการเรืองแสงของสี Thioflavin T ที่ผสมกับโปรตีนเบต้าอะไมลอยด์ที่ความเข้มข้นต่างๆ จากชุดทดสอบเชิงสี และ Microplate reader จากการออแบบชุดทดสอบเชิงสีและเปรียบเทียบค่าการเรืองแสงด้วยเครื่อง microplate reader พบว่ากระดาษทดสอบและกล่องควบคุมแสง สามารถใช้ทดสอบเชิงสีของสีและโปรตีนโดยทำให้แสงมีความคงที่และสม่ำเสมอช่วยลดแสงภายนอกที่อาจทำให้เกิดความคลาดเคลื่อนของภาพถ่าย โดยจากการถ่ายรูปและวิเคราะห์ผลของภาพถ่ายด้วยโปรแกรม imageJ ที่โปรตีนเข้มข้น 1–1,000 pg/ml พบว่าความสัมพันธ์ระหว่างความเข้มข้นของโปรตีนในช่วง 1–10 pg/ml กับค่า average fluorescence intensity มีแนวโน้มเป็นเส้นตรงมากที่สุด โดยมีค่า R² = 0.9757 ซึ่งเมื่อเปรียบเทียบกับการวิเคราะห์ด้วยเครื่อง microplate reader มาตรฐาน ในช่วงความเข้มข้น 1-10 pg/ml ที่มีค่า R² =0.9872 และเมื่อทดสอบประสิทธิภาพของชุดทดสอบดังกล่าว ความถูกต้องแม่นยำของชุดทดสอบเชิงสีที่พัฒนาขึ้นอยู่ที่ 89.72% และเครื่อง microplate reader มาตรฐานอยู่ที่ 95.28% และจากการวิเคราะห์ค่าทางถิติ (one way ANOVA) ของค่าเรืองแสงที่ได้จากทั้งสองวิธีพบว่าไม่ได้มีความแตกต่างกัน แสดงให้เห็นว่าชุดทดสอบเชิงสีที่พัฒนาขึ้นสามารถแสดงผลการเรืองสีได้อย่างสอดคล้อง ถูกต้องแม่นยำ และเที่ยงตรงกับวิธีมาตรฐาน ดังนั้นการพัฒนาแอพลิเคชั่นในการวิเคราะห์ภาพถ่ายการเรืองแสงของโปรตีนเบต้าอะไมลอยด์และสีไทโอฟลาวินทีในการวินิจฉัยโรคอัลไซเมอร์เบื้องต้น ที่สามารถช่วยให้เพิ่มโอกาสการตรวจเจอโรคอัลไซเมอร์ของผู้ป่วยในระยะแรกและลดปัญหาภาวะสมองเสื่อมของโรคอัลไซเมอร์ในผู้ป่วยระยะท้ายที่มีเพิ่มสูงมากขึ้นในประเทศไทย
คำสำคัญ (Keywords) : โรคอัลไซเมอร์, โปรตีนเบต้าอะไมลอยด์

